สำนักงานสลากฯชงแก้กฎหมายเข็นหวยตู้เสนอครม.
สำนักงานสลากฯ ลุยแก้กฎหมายคาดได้ข้อสรุปออกหวยออนไลน์หรือไม่ในต้นปีหน้า
20 ต.ค. 2557

สำนักงานสลากฯ ลุยแก้กฎหมายคาดได้ข้อสรุปออกหวยออนไลน์หรือไม่ในต้นปีหน้า
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ จะหารือแนวทางแก้ไขกฎหมาย พ.ร.บ.สำนักงานสลากฯ พ.ศ. 2517 ในวันที่ 30 ต.ค.นี้ โดยจะเน้นเรื่องวัตถุประสงค์ ประเภทการออกสลากว่าควรมีรูปแบบใดบ้าง การจัดสรรรายได้และการนำเงินไปใช้จ่ายเพื่อดูแลสังคม 
ทั้งนี้ จะนำ 4 ร่างที่เคยมีการเสนอแก้ไขกฎหมาย พ.ร.บ.สำนักงานสลากฯ พ.ศ. 2517 มาพิจารณาทั้งหมด ได้แก่ ร่างของ ม.ร.ว.ปรีดิยาธร เทวกุล สมัยที่เคยดำรงตำแหน่งรองนายกรัฐมนตรี และ รมว.คลัง สมัยปี 2549 
สำหรับร่างของ นายสังศิต พิริยะรังสรรค์ คณบดีวิทยาลัยนวัตกรรมสังคม มหาวิทยาลัยรังสิต ปี 2550 ร่างของนายไชยา พรหมา อดีตประธานคณะกรรมาธิการ (กมธ.) การเงินการคลัง การธนาคาร และสถาบันการเงิน สภาผู้แทนราษฎร ปี 2556 และร่าง พ.ร.บ.กิจการสลาก เพื่อสังคมของนายมณเฑียร บุญตัน สว. สรรหา ปี 2556 มาประกอบการพิจารณา เพื่อประเมินถึงข้อเสนอต่างๆ และนำมาปรับปรุงไว้ในการแก้ไขกฎหมาย เพราะต้องการให้การแก้ไข พ.ร.บ.ครั้งนี้เป็นที่ยอมรับของทุกฝ่าย 
“คาดว่าจะได้ข้อสรุปมาหารือในคณะกรรมการกฎหมายของสำนักงานสลากฯ ได้ในเดือน พ.ย. เพื่อเข้าสู่การพิจารณาจากคณะกรรมการสลาก ที่มี นายสมชัย สัจจพงษ์ อธิบดีกรมศุลกากร เป็นประธาน ภายในเดือน ธ.ค. 2557 ก่อนเสนอให้ นายสมหมาย ภาษี รมว.คลัง ได้ในต้นปี 2558 และให้ ครม.เห็นชอบในเดือน มี.ค. 2558 ซึ่งสำนักงานสลากฯ ต้องการให้การแก้ไขกฎหมายดังกล่าว เข้าสู่การพิจารณาของสภานิติบัญญัติแห่งชาติ (สนช.) ภายในปีงบประมาณ 2558 นี้” ผู้อำนวยการ สำนักงานสลากฯ กล่าว 
พล.ต.ฉลองรัฐ กล่าวต่อว่า สำนักงานสลากฯ ได้เพิ่มความเข้มงวดในการออกตรวจสลากขายเกินราคาเป็นขั้นรุนแรงในงวดวันที่ 1 พ.ย.นี้ โดยประสานเจ้าหน้าที่ตำรวจลงพื้นที่รายวัน เพื่อตรวจสอบผู้ค้าสลาก หากพบว่ามีการขายเกินกว่าราคาควบคุมไว้ที่ 90 บาท จะให้ดำเนินการปรับตาม พ.ร.บ.สลากฯ พ.ศ. 2517 โดยมีโทษปรับไม่เกิน 2,000 บาททันที ซึ่งเชื่อว่าการใช้กฎหมายในครั้งนี้จะช่วยให้ราคาปรับลดลงตามราคาที่ควบคุมไว้ เป็นไปตามนโยบายของนายกรัฐมนตรี